ОБЯСНИТЕЛЕН МЕМОРАНДУМ

На 31 януари 2011 г. Европейският съюз реши да започне консултации с Република Гвинея-Бисау съгласно член 96 от Споразумението от Котону. Това решение беше взето след събитията от 1 април 2010 г. На тази дата по заповед на заместник-началника на Генералния щаб на въоръжените сили генерал Antonio Indjai група разбунтували се военни задържаха началника на Генералния щаб адмирал José Zamora Induta, както и министър-председателя на Гвинея-Бисау. След този бунт генерал Indjai de facto се наложи като началник на Генералния щаб, преди да бъде официално назначен на длъжността на 25 юни 2010 г. с декрет на президента по предложение на правителството.

Назначаването на 8 октомври 2010 г. на адмирал Bubo Na Tchuto за началник на националната флота предизвика нов обрат в доброто управление на страната. Адмирал Na Tchuto изигра дестабилизираща роля след бунта на 1 април и стана обект на санкции от страна на международните партньори заради предполагаемото му участие в незаконни дейности.

Европейският съюз счита, че бунтът от 1 април 2010 г. и назначаването след това на основните му подбудители на висши военни длъжности е особено сериозно и очевидно нарушение на член 9 от Споразумението от Котону (зачитане на демократичните принципи) и представлява случай от особена спешност в съответствие с член 96, параграф 2, буква б). Вследствие на това на 2 февруари 2011 г. до властите на Гвинея-Бисау бе изпратено писмо за започване на консултации.

От своя страна правителството на Гвинея-Бисау сформира подготвителен комитет за консултациите, за да отговори на опасенията, изразени в писмото за отправяне на покана от ЕС. На датата на консултациите беше отбелязан известен напредък, и по-специално във връзка с одобряването на пътна карта за реформата в сектора на сигурността, приета на срещата на високо равнище на Икономическата общност на Западноафриканските държави на 23—24 март 2011 г., одобрението на оперативен план за изпълнение на реформата в сектора на сигурността, както и официалното и действително започване на мисия в Ангола (MISSANG) в подкрепа на тази реформа.

Срещата за започване на консултациите се проведе в Брюксел на 29 март 2011 г. В състава на делегацията на Гвинея-Бисау бяха министър-председателят и членове на правителството. Делегация от страна на АКТБ, с участието на приятелски държави на Гвинея-Бисау, Африканския съюз, Икономическата общност на Западноафриканските държави и Общността на португалоезичните държави, присъстваше като наблюдател.

По време на тази среща участниците се запознаха с направените от Гвинея-Бисау предложения за постепенното постигане на върховенството на гражданската власт, подобряването на демократичното управление, гарантирането на зачитането на конституционния ред и на върховенството на закона, както и за борба с безнаказаността и организираната престъпност.

Поетите от Гвинея-Бисау ангажименти включват по-специално:

- провеждането и приключването, при пълна независимост и при подходящи материалноправни условия и мерки за сигурност, на разследвания и съдебни производства във връзка с убийствата през март и юни 2009 г.;

- действителното осъществяване на реформата в сектора на сигурността въз основа на одобрената от националния парламент стратегия и на пакета със законодателни мерки, изготвен с подкрепата на мисията в рамките на ОПСО (обща политика за сигурност и отбрана) на ЕС;

- обновяването на военното ръководство, като се гарантира назначаването във висшия команден състав на въоръжените сили на лица, които не са замесени в антиконституционни, незаконни прояви или в актове на насилие, в съответствие със заключенията и препоръките от пътната карта на Икономическата общност на Западноафриканските държави за реформата в сектора на сигурността;

- одобряването и подпомагането на експертна мисия в подкрепа на реформата в сектора на сигурността и гарантиране на сигурността на политическите участници с помощта на Икономическата общност на Западноафриканските държави, Общността на португалоезичните държави и/или на други партньори;

- изготвянето, приемането и действителното изпълнение на национални оперативни планове за осъществяването на реформата в сектора на сигурността и за борбата с наркотрафика;

- подобряването на административното и финансовото управление на персонала в цивилния и военния сектор, както и на мерките за борба с прането на пари.

В заключенията си след разговорите Европейският съюз отбеляза поетите по-горе ангажименти. Той призова представителите на Република Гвинея-Бисау да започнат незабавни разследвания и съдебни производства във връзка със събитията от 1 април 2010 г., за да засилят борбата с безнаказаността, и да предложат по-подробен график за изпълнението на ангажиментите в съответствие с посочените срокове в пътната карта на Икономическата общност на Западноафриканските държави.

За да се подпомогне връщането към зачитането на основните елементи от Споразумението от Котону, се предлага, съгласно член 96, параграф 2, буква в) от споразумението, да се приемат подходящи мерки за постепенно възобновяване на сътрудничеството с цел подпомагане на процеса на укрепване на върховенството на закона и демократичното управление (вж. приложения по-долу проект на писмо).

С оглед на гореизложеното и съгласно членове 9 и 96 от преразгледаното Споразумение от Котону, Комисията, със съгласието на Върховния представител на Европейския съюз по въпросите на външните работи и политиката на сигурност, предлага на Съвета да приключи започнатите консултации с Република Гвинея-Бисау и да приеме приложеното решение.

2011/0178 (NLE)

Предложение за

РЕШЕНИЕ НА СЪВЕТА

относно приключване на процедурата на консултации с Република Гвинея-Бисау съгласно член 96 от Споразумението от Котону

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Споразумението за партньорство АКТБ—ЕО, подписано в Котону на 23 юни 2000 г.[1] (наричано по-нататък „Споразумението от Котону“), изменено със споразумението, подписано в Люксембург на 25 юни 2005 г.[2], и по-специално член 96 от него,

като взе предвид Вътрешното споразумение относно мерките, които трябва да се вземат и процедурите, които трябва да се следват за изпълнение на Споразумението за партньорство АКТБ—ЕО[3], и по-специално член 3 от него,

като взе предвид предложението на Комисията и със съгласието на Върховния представител на Европейския съюз по въпросите на външните работи и политиката на сигурност,

като има предвид, че:

1. Основните елементи на Споразумението от Котону, посочени в член 9, са нарушени.

2. В съответствие с член 96 от Споразумението от Котону на 29 март 2011 г. започнаха консултации с Република Гвинея-Бисау в присъствието на представители на Групата на държавите от Африка, Карибския и Тихоокеанския басейн, включваща Африканския съюз, Икономическата общност на Западноафриканските държави и Общността на португалоезичните държави, във връзка с които представителите на правителството на Гвинея-Бисау представиха удовлетворителни предложения за поемане на ангажименти.

3. Следователно е уместно да се вземе решение за приключване на консултациите, започнати съгласно член 96 от Споразумението от Котону, и да се приемат подходящи мерки за изпълнение на ангажиментите,

ПРИЕ СЛЕДНОТО РЕШЕНИЕ:

Член 1

Консултациите, започнати с Република Гвинея-Бисау в съответствие с член 96 от Споразумението от Котону, се приключват.

Член 2

Мерките, определени в приложеното писмо, се приемат в качеството на подходящи мерки, посочени в член 96, параграф 2, буква в) от Споразумението от Котону.

Член 3

Настоящото решение влиза в сила в деня на приемането му. То е валидно за срок от 18 месеца от датата на неговото приемане от Съвета. Решението се преразглежда редовно най-малко на всеки 6 месеца, за предпочитане въз основа на съвместни контролни мисии на Европейската служба за външна дейност с участието на Комисията.

Член 4

Настоящото решение се публикува в Официален вестник на Европейския съюз .

Съставено в Брюксел на […] година.

За Съвета

Председател

ПРИЛОЖЕНИЕ Проект на писмо

Уважаеми г-н Президент,

Уважаеми г-н Министър-председател,

Европейският съюз счита, че бунтът от 1 април 2010 г. и назначаването след него на основните му подбудители на висши военни длъжности е особено сериозно и очевидно нарушение на основни елементи от член 9 от Споразумението от Котону. Европейският съюз изрази многократно своята тревога относно незачитането на върховенството на гражданската власт и на принципите за добро демократично управление в Гвинея-Бисау.

Ето защо Европейският съюз започна политически диалог с правителството съгласно член 96 от Споразумението от Котону с цел разглеждане на ситуацията и възможните решения. След като правителството на Гвинея-Бисау прие, консултациите започнаха на 29 март 2011 г. в Брюксел.

По време на срещата страните обсъдиха необходимите мерки за гарантиране на върховенството на гражданската власт, за подобряването на демократичното управление, за гарантиране на зачитането на конституционния ред и на върховенството на закона, както и за борба с безнаказаността и организираната престъпност. При подготовката си за консултациите Гвинея-Бисау изпрати меморандум с предложения за преодоляване на опасенията, изразени в писмото за отправяне на покана от Европейския съюз.

Европейският съюз взе под внимание поетите от Гвинея-Бисау ангажименти по време на консултациите, и по-специално относно:

- провеждането и приключването, при пълна независимост и при подходящи материалноправни условия и мерки за сигурност, на разследвания и съдебни производства във връзка с убийствата през март и юни 2009 г.;

- действителното осъществяване на реформата в сектора на сигурността въз основа на одобрената от националния парламент стратегия и на пакета със законодателни мерки, изготвен с подкрепата на мисията в рамките на ОПСО (обща политика за сигурност и отбрана) на Европейския съюз;

- обновяването на военното ръководство, като се гарантира назначаването във висшия команден състав на въоръжените сили на лица, които не са замесени в антиконституционни, незаконни прояви или в актове на насилие, в съответствие със заключенията и препоръките от пътната карта на Икономическата общност на Западноафриканските държави за реформата в сектора на сигурността;

- одобряването и подпомагането на експертна мисия в подкрепа на реформата в сектора на сигурността и гарантиране на сигурността на политическите участници, осъществена с помощта на Икономическата общност на Западноафриканските държави, Общността на португалоезичните държави и/или на други партньори;

- изготвянето, приемането и действителното изпълнение на национални оперативни планове за изпълнението на реформата в сектора на сигурността и за борбата с наркотрафика;

- подобряването на административното и финансовото управление на персонала в цивилния и военния сектор, както и на мерките за борба с прането на пари.

В заключенията си след края на консултациите Европейският съюз призова представителите на Република Гвинея-Бисау да започнат незабавни разследвания и съдебни производства във връзка със събитията от 1 април 2010 г., за да засилят борбата с безнаказаността, както и да предложат по-подробен график за изпълнението на ангажиментите в съответствие с посочените срокове в пътната карта на Икономическата общност на Западноафриканските държави.

ЕС счита, че като цяло поетите от Гвинея-Бисау ангажименти са обнадеждаващи. Поради това той реши да прекрати консултациите и да приеме подходящи мерки съгласно член 96, параграф 2, буква в) от Споразумението от Котону.

Постепенното възобновяване на сътрудничеството с оглед подкрепата за връщане към зачитането на основните елементи от Споразумението от Котону ще следва етапите по-долу в съответствие с приложение I по-долу ( таблица на поетите ангажименти ):

1. Към настоящия момент Европейският съюз продължава да финансира договори в процес на изпълнение и дейности от хуманитарно естество, със спешен характер, за пряко подпомагане за населението, които се отнасят до борбата с транснационалната престъпност, и за подпомагане на укрепването на демокрацията. Гвинея-Бисау е допустима за инициативата ЦХР (Целите на хилядолетието за развитие) на ЕФР (Европейският фонд за развитие). Отпускането на финансиране за регионалните проекти в Гвинея-Бисау и за други инструменти на ЕФР (вода, електроенергия и др.), както и започването на подготвителни дейности за изпълнението на бъдещи проекти, ще бъде разглеждано за всеки отделен случай.

2. Преустановяването на проекти и програми от приоритетния сектор „Предотвратяване на конфликти“ (с изключение на PROJUST, PARACEM и на изплащането на вноската в Пенсионния фонд RSS на PARSS), приоритетния сектор „Вода и електроенергия“ (проект за електрификация на Бисау) и извън приоритетните сектори (проект за подкрепа на устойчивото развитие на автомобилния транспорт и програма за подкрепа на частния сектор) ще бъде премахнато след:

i) представянето на подробен график за изпълнение на ангажиментите в сектора на сигурността в съответствие с пътната карта на Икономическата общност на Западноафриканските държави,

ii) финализирането, приемането, обнародването и публикуването на рамковото законодателство относно реформата в сектора на сигурността, изготвено с подкрепата на мисията в рамките на ОПСО (общата политика за сигурност и отбрана на ЕС (UE RSS),

iii) одобряването и подпомагането на експертна мисия в подкрепа на реформата в сектора на сигурността и гарантирането на сигурността на политическите участници, осъществена с помощта на Икономическата общност на Западноафриканските държави, Общността на португалоезичните държави и/или на други партньори, както и

iv) изготвянето, приемането и действителното изпълнение на национални оперативни планове за реформата в сектора на сигурността, както и за борбата с наркотрафика и прането на пари.

3. Изплащането на първата вноска от ЕФР в Пенсионния фонд за пенсиониране на прекомерния брой лица на пенсионна възраст в сектора на сигурността (програма PARSS, 9-ти ЕФР), в зависимост от действителната вноска от правителството и от Икономическата общност на Западноафриканските държави, и започването на новата програма за подпомагане на сектора на правосъдието (PROJUST, приоритетен сектор „Предотвратяване на конфликти“) ще може да се изпълни при:

i) провеждането и приключването, при пълна независимост и подходящи материалноправни условия и мерки за сигурност, на разследвания и съдебни производства във връзка с убийствата през март и юни 2009 г., и

ii) подобряването на административното и финансовото управление на персонала в държавния, цивилния и военния сектор на Гвинея-Бисау.

4. Европейският съюз ще разгледа възобновяването на бюджетната си подкрепа и подготовката на нова програма за подкрепа на гражданските и военните реформи (PARACEM, приоритетен сектор „Предотвратяване на конфликти“), след:

i) продължаването на действителното изпълнение на национални оперативни планове за реформата в сектора на сигурността, както и за борбата с наркотрафика и прането на пари,

ii) започването на разследвания и съдебни производства във връзка със събитията от 1 април 2010 г., както и

iii) обновяването на военното ръководство, като се гарантира назначаването във висшия команден състав на въоръжените сили на лица, които не са замесени в антиконституционни, незаконни прояви или в актове на насилие, в съответствие със заключенията и препоръките от пътната карта на Икономическата общност на Западноафриканските държави за реформата в сектора на сигурността.

Европейският съюз си запазва правото да изменя тези мерки с оглед развитието на политическата ситуация и изпълнението на ангажиментите.

В рамките на процедурата съгласно член 96 от Споразумението от Котону Европейският съюз ще продължи да следи отблизо ситуацията в Гвинея-Бисау за контролен период от 18 месеца. През този период съгласно член 8 от Споразумението от Котону ще се поддържа засилен диалог с правителството с оглед подпомагане на процеса на връщане към зачитането на основните елементи от Споразумението от Котону. Европейският съюз ще извършва редовни прегледи на положението; първата контролна мисия ще се проведе в срок, който по принцип не превишава шест месеца.

В рамките на член 8 от Споразумението от Котону двете страни поемат ангажимента за продължаване на редовния политически диалог относно реформите в областта на управлението на политическата, съдебната и икономическата система, като обръщат специално внимание на реформата в сектора на сигурността, борбата с безнаказаността и организираната престъпност, и по-специално наркотрафика.

С уважение,

За Съвета | За Комисията |

C. ASHTON Председател | A. PIEBALGS Член на Комисията |

Приложение I: Таблица на поетите ангажименти

Ангажименти на партньорите: |

Гвинея-Бисау | Европейски съюз |

НАСТОЯЩО ПОЛОЖЕНИЕ | Продължаване на финансирането на договори в процес на изпълнение и дейности от хуманитарно естество, със спешен характер, за пряко подпомагане на населението, които се отнасят до борбата с транснационалната престъпност, и за подпомагане на укрепването на демокрацията. Замразяване на програмите и дейностите, които са предмет на подходящите мерки. Държава, допустима за инициативата ЦХР. Отпускането на финансиране за регионалните проекти в Гвинея-Бисау и други инструменти на ЕФР (вода, електроенергия и др.), както и започването на подготвителни дейности за изпълнението на бъдещи проекти, ще бъде разглеждано за всеки отделен случай. |

ПЪРВИ ЕТАП Представяне на подробен график за изпълнение на ангажиментите в областта на реформата на сектора на сигурността в съответствие с пътната карта на Икономическата общност на Западноафриканските държави Финализиране, приемане, обнародване и публикуване на рамковото законодателство1 относно реформата в сектора на сигурността (РСС), изготвено с подкрепата на мисията в рамките на ОПСО (обща политика за сигурност и отбрана) на ЕС (UE RSS) Одобряване и подпомагане на експертна мисия в подкрепа на реформата в сектора на сигурността и гарантирането на сигурността на политическите участници, осъществена с помощта на Икономическата общност на Западноафриканските държави, Общността на португалоезичните държави и/или на други партньори Изготвяне, приемане и действително изпълнение на национални оперативни планове за реформата в сектора на сигурността, както и за борбата с наркотрафика и прането на пари | Възобновяване на проекти и програми: в приоритетния сектор „Предотвратяване на конфликти“ (с изключение на PROJUST, PARACEM и изплащането на вноската в Пенсионния фонд RSS на PARSS) в приоритетния сектор „Вода и електроенергия“ (проект за електрифициране на Бисау) извън приоритетните сектори (проект за подкрепа на устойчивото развитие на пътния транспорт и програма за подкрепа на частния сектор) |

ВТОРИ ЕТАП: Провеждане и приключване, при пълна независимост и при подходящи материалноправни условия и мерки за сигурност, на разследвания и съдебни производства във връзка с убийствата през март и юни 2009 г. Подобряване на административното и финансовото управление на персонала в държавния, цивилния и военния сектор на Гвинея-Бисау | Възобновяване на програмата за подкрепа на сектора на правосъдието — PROJUST (приоритетен сектор „Предотвратяване на конфликти“) Изплащане на вноската в Пенсионния фонд за пенсиониране на прекомерния брой лица на пенсионна възраст по програмата за подпомагане на реформата в сектора на сигурността — PARSS (приоритетен сектор „Предотвратяване на конфликти“), в зависимост от действителната вноска от правителството и от Икономическата общност на Западноафриканските държави |

ТРЕТИ ЕТАП: Действително изпълнение на национални оперативни планове за реформата в сектора на сигурността, както и за борбата с наркотрафика и прането на пари Започване на разследвания и съдебни производства във връзка със събитията от 1 април 2010 г. Обновяване на военното ръководство, като се гарантира назначаването във висшия команден състав на въоръжените сили на лица, които не са замесени в антиконституционни, незаконни прояви или в актове на насилие, в съответствие със заключенията и препоръките от пътната карта на Икономическата общност на Западноафриканските държави за реформата в сектора на сигурността | Възобновяване на програмите: за подкрепа на реформата на гражданската и военната администрация — PARACEM (приоритетен сектор „Предотвратяване на конфликти“) за бюджетна подкрепа |

1 Рамково законодателство във връзка с реформата в сектора на сигурността (индикативен списък):

Стратегическо понятие за национална отбрана, Основен закон за национална отбрана, Основен закон за организацията на въоръжените сили, Основен закон за Генералния щаб на въоръжените сили, Основен закон за сухопътните войски, Основен закон за флотата, Основен закон за военновъздушните сили, Основен закон за Министерството за национална отбрана, Закон за военното положение (преразглеждане на Закон № 3/99), Закон за военната служба (преразглеждане на Закон № 4/99), Основен закон за Министерството на вътрешните работи

[1] OВ L 317, 15.12.2000 г., стр. 3.

[2] OВ L 287, 28.10.2005 г., стр. 4.

[3] ОВ L 317, 15.12.2000 г., стр. 376, изменено с ОВ L 247, 9.9.2006 г., стр. 48.